ศาลคุมเข้ม “เปรมชัย” ไม่อนุญาตถอดกำไล EM แม้อ้างข้อเท้าอักเสบ
ศาลจังหวัดทองผาภูมิ คุมเข้ม "เปรมชัย" ไม่อนุญาตให้ถอดกำไล EM หลังยื่นคำร้อง อ้างข้อเท้าอักเสบเพราะป่วยเป็นเบาหวาน
ศาลจังหวัดทองผาภูมิ คุมเข้ม "เปรมชัย" ไม่อนุญาตให้ถอดกำไล EM หลังยื่นคำร้อง อ้างข้อเท้าอักเสบเพราะป่วยเป็นเบาหวาน
13 ม.ค. 2563

ผู้สื่อข่าวรายงานว่า วันนี้ (13 ม.ค.63) นายเปรมชัย กรรณสูต ประธานบริหาร บริษัท อิตาเลียนไทย ดีเวลล๊อปเมนต์ จำกัด(มหาชน) จำเลยในคดีร่วมกันล่าเสือดำในเขตรักษาพันธุ์ป่าทุ่งใหญ่นเรศวรฝั่งตะวันตก เดินทางไปที่ศาลจังหวัดทองผาภูมิ อ.ทองผาภูมิ จ.กาญจนบุรี พร้อมทนายความส่วนตัว เพื่อฟังคำสั่งของศาลหลังยื่นคำร้องขออนุญาตถอดกำไลติดตามตัว หรือกำไล EM(อีเอ็ม)  โดยให้เหตุผลว่ามีปัญหาด้านสุขภาพ โดยเฉพาะโรคเบาหวาน ซึ่งกำไลที่ติดรัดข้อเท้านั้นบีบรัดข้อเท้าเป็นแผล
ทั้งนี้ ศาลไม่อนุญาตให้นายเปรมชัย ถอดกำไลอีเอ็ม ตามคำร้อง เนื่องจากบริเวณที่อักเสบ คือ ข้อเท้าด้านซ้าย แต่กำไลอีเอ็มติดอยู่ด้านขวา และไม่มีเหตุผลพอที่จะเปลี่ยนแปลงคำสั่งติดกำไลอีเอ็ม
สำหรับในเรื่องคดีความ ซึ่งขณะนี้อยู่ในการพิจารณาของศาลฎีกาทางด้านอัยการจังหวัดทองผาภูมิ นั้น นายวิฑูร ยิ้มพราย ทนายความส่วนตัว เปิดเผยว่า ได้ขอยื่นขยายเวลาฎีกาไปอีก 1 เดือน เนื่องจากเอกสารมีจำนวนมาก ยังไม่สามารถยื่นฎีกาได้ทันภายในวันนี้ ศาลจึงอนุญาตและกำหนดให้ยื่นฎีกาภายในวันที่ 11 กุมภาพันธ์นี้ รวมทั้งให้จำเลยมารายงานตัวต่อศาลด้วย